**Balatonföldvár Város Önkormányzata Képviselő-testületének**

**21/2022. (X. 28.) önkormányzati rendelete**

**az idősek karácsonyi juttatásáról**

Balatonföldvár Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) pontjában meghatározott feladatkörében eljárva, az 5-7. § tekintetében a szociális igazgatásról és a szociális ellátásokról szóló 1993. évi III. törvény 132. § (4) bekezdés g) pontjában kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában meghatározott feladatkörében eljárva a következőket rendeli el:

**1. §**

Balatonföldvár Város Önkormányzata 5.000 Ft értékű karácsonyi ajándékcsomag juttatásban részesíti a legkésőbb a tárgyévben a 60. életévet betöltő és a 65. életévet el nem érő életkor közötti személyeket.

**2. §**

(1) A tárgyévre vonatkozó juttatás megállapítása tárgyában, a tárgyév október 15-ét követően tartandó ülésén, a Humán Bizottság hivatalból hozza meg döntését.

(2) A Humán Bizottság a hivatalból folytatott eljárás keretében vizsgálja a juttatásra való jogosultságot megalapozó feltételek fennállását, mely alapján összeállítja a juttatásra jogosultak név, lakóhely és születési idő szerinti jegyzékét.

(3) A juttatás átvételére, a személyi- és lakcím igazolvány bemutatása mellett, a tárgyévet követő év január 15. napjáig van lehetőség. A határidő elmulasztása jogvesztő.

(4) A juttatás átvételének lehetőségéről, helyéről, időpontjáról, valamint a személyi- és lakcím igazolvány bemutatására vonatkozó kötelezettségről a Humán Bizottság az önkormányzat honlapja útján, hirdetményt tesz közzé.

**3. §**

A képviselő-testület a tárgyévi költségvetés elfogadásakor, vagy a Humán Bizottság költségvetési rendelet módosítására tett javaslata alapján dönt az 1. § szerinti juttatás forrásának biztosításáról.

**4. §**

Ez a rendelet 2022. november 1-jén lép hatályba.

**5. §**

A helyi szociális ellátásokról szóló 6/2021. (VI. 11.) önkormányzati rendelet 8. § (2) bekezdés h) pontja helyébe a következő rendelkezés lép:

*(Települési támogatás)*

„*h)* 65 év felettiek karácsonyi támogatására,”

*(adható.)*

**6. §**

A helyi szociális ellátásokról szóló 6/2021. (VI. 11.) önkormányzati rendelet 15. §-a a következő (8) bekezdéssel egészül ki:

„(8) A képviselő-testület a tárgyévi költségvetés elfogadásakor, vagy a Humán Bizottság költségvetési rendelet módosítására tett javaslata alapján dönt az (1) bekezdés szerinti támogatás forrásának biztosításáról.”

**7. §**

(1) A helyi szociális ellátásokról szóló 6/2021. (VI. 11.) önkormányzati rendelet 17. § (1) bekezdése helyébe a következő rendelkezés lép:

„(1) Amennyiben az önkormányzat költségvetése lehetővé teszi, a képviselő-testület, a téli időszakban megnövekvő anyagi terhekre való tekintettel, 10.000 Ft téli pénzbeli támogatásban részesíti a legkésőbb a tárgyévben az öregségi nyugdíjkorhatárt, a 65. életévet elérő és a 65. életév feletti személyeket.”

(2) A helyi szociális ellátásokról szóló 6/2021. (VI. 11.) önkormányzati rendelet 17. § (6) bekezdése helyébe a következő rendelkezés lép:

„(6) A képviselő-testület a tárgyévi költségvetés elfogadásakor, vagy a Humán Bizottság költségvetési rendelet módosítására tett javaslata alapján dönt az (1) bekezdés szerinti támogatás forrásának biztosításáról.”

Balatonföldvár, 2022. október 27.

**Holovits György Huba Köselingné dr. Kovács Zita**

 **polgármester jegyző**

Kihirdetve: a Balatonföldvári Közös Önkormányzati Hivatal hirdetőtábláján 15 napra elhelyezett hirdetménnyel 2022. október 28. napján.

 **Köselingné dr. Kovács Zita**

 **jegyző**